Dnevnik učenja 4.  Odnosi na ranom uzrastu
[bookmark: _GoBack]Mali rečnih ranog obrazovanja:
O odnosima i značaju odnosa za dete pročitajte u:
D. Pavlović Breneselović- Odnosi na ranom uzrastu
Ž. Krnjaja- Osnove diversifikovanih programa (str 45-53)
Izdvojite pojmove koje smatrate značajnim, definišite ih i dajte primere za njih.
Kako biste opisali odnos svog vaspitača i vas. Opišite ga dimenzijama koje ste analizirali i dajte primere u ponašanju vaspitača ili interakciji vas ili vršnjaka sa vaspitačem.

Razumevajte:
Nacrtajte u sredini papira dete (neko dete iz vrtića). Najbliže njemu ucrtajte osobe koje imaju direktan odnosa sa njim, a nalaze se u vrtiću. Razmislite zatim i stavite malo dalje od njega osobe, institucije, dokumenta… koje imaju indirektne relacije sa njim, ali su povezani sa vrtićem i osobama koje žive u vrtiću i u direktnom su kontaktu sa detetom. Razmislite zatim i povežite međusobno osobe oko deteta. Dobro pogledajte svoju sliku i razmislite o njoj. Šta znači mreža odnosa sa i oko deteta? Ko je čini? Koja je važnost kvalitetnih relacija u vrtiću da bi iskustvo deteta bilo dobro?

Kako razumete: šta doprinosi građenju kvalitetnih odnosa u vrtiću, šta pomaže, a šta odmaže? Na koji način se može „uticati“ na kvalitet odnosa unutar dijade vaspitač-dete? Ko to može da radi? Kakvo obrazovanje i veštine su potrebne za stručnog saradnika i za vaspitača da bi mogao kontinuirano da nadgleda svoju praksu u smislu kvaliteta odnosa?
Istražite:
Pronađite na web-u neke od instrumenata kojima se prati kvalitet obrazovanja, pa između ostalog i kvalitet odnosa vaspitač- dete (CLASS, ECERC). Prikažite ih.
Pronađite bar jedno istraživanje koje ukazuje na značaj kvaliteta odnosa vaspitač-dete za razvoj deteta. Prikažite njegove ključne rezultate.

Vežbajte:
Pročitajte i analizirajte primere zapisa o Mikiju (Miroslavu). U svakom od njih beležite- koje elemente kvaliteta odnosa prepoznajete i u relaciji vaspitač-dete i u relaciji  majka-dete i u relaciji vaspitač- majka. Razmislite o tome kako su oni međusobno povezani i kakve prilike za učenje i učešće ima dečak, na temelju njih. Razmislite i kakve prilike za razvoj kvalitetnije brige ima majka (razvoj kvalitetnije brige takođe razumite kao učenje, podržano od strane vaspitača). 
Nađite inspiraciju  pa „popravite“ neke situacije- predložite šta vaspitač može da uradi drugačije i zašto, šta bi time dobilo dete, majka, vršnjačka grupa… Na koju dimenziju ili aspekt kvaliteta odnosa oslanjate svoj predlog?

Miroslav (Miki)
Zapis 1. Mikijeva majka učestvuje u aktivnostima u vrtiću tokom prvih dana boravka. Kada ga uvodi u grupu, Miki se zaustavi na vratima (deluje zbunjeno brojem dece koja su prisutna i njihovim raznolikim ponašanjem). Majka sa osmehom komentariše „Eto u kakvu gužvu ti želiš da ideš“ (majka ovo komentariše jer Miki svako jutro pita da li ide u vrtić) i gurne ga u prostoriju, a odmah zatim sedne i uzme ga u krilo (iako on to ne traži). Miki iz maminog krila budno prati aktivnosti druge dece. Traži da ode do stola gde su automobili. Majka ga pušta sa krila i govori: „Idi po automobil, pa donesi ovde da se igramo“, što on i radi. Njihova interakcija tokom igre je topla i opuštena, puna kontakta i razmene. Kada se u igru pokuša uključiti i drugo dete iz grupe, Miki prihvata. Majka se povlači iz igre i pušta ih da sami uspostave kontakt. Dečaci ćuteći guraju automobile. Novi dečak se okreće svojoj majci, ona ga pohvali za zajedničku aktivnost. On uzima automobil i kreće ka majci. Miki negoduje. Majka ga uzima u krilo i kaže: „Naći ćemo drugi“. Miki ostaje majci u krilu.

Zapis 2. Miki nekoliko dana sam boravi u vrtiću. Uglavnom protestvuje pri odlasku majke i potrebno je dugo da bi se umirio. I tada, svako malo proverava da li mama dolazi, ili je možda još u hodniku (izlazi iz sobe i viri). Aktivnosti istraživanja ga zanimaju. Sa decom lako uspostavlja kontakt, ali ga njihove reakcije (odbacivanje, otimanje, promena fokusa igre) zbunjuju i na njih burno reaguje. Kada vaspitač proba da mu pojasni situaciju i podrži odnose, uglavnom se udaljava i bira novu igru sam. 
Danas se Miki igrao konstruktorima- pravio je avion od kocki. Jedan dečak mu se približio i tražio da uzme avion koji je Miki napravio. „Ne dam ti“, rekao je Miki. Dečak je insistirao na tome da uzme i Miki je potrčao sa avionom u rukama kroz prostoriju, a dečak je pojurio za njim. Vaspitačica ih je zaustavila. Miki se otimao i na kraju otrgao iz njenih ruku, a drugi dečak je stao. „Treba mi taj avion“, govorio je vaspitačici. Miki je plakao i ponavljao „ne može, to je moj, to sam ja napravio“. Vaspitačica ga je pozvala po imenu. On se zaustavio i pogledao je. Zamolila ga je da dođe, da joj objasni šta je bilo. Miki je prišao i rekao: „Pa ne dam mu moj avion“.

Zapis 3. Prema doživljaju vaspitačica, Miki se teško adaptirao. Dugo je trajao period nakon majčinog boravka kada je Miki svakodnevno plakao. Prema rečima vaspitača, on je dete teške naravi i vrlo je izazovno uključiti ga u aktivnosti, jer ga malo šta zanima. Uglavnom je zainteresovan samo za jednu ili dve igračke, sa kojima se igra ceo dan, u grupne aktivnosti se ne uključuje. Vaspitačice smatraju i da bi kontakt koji je ostvario sa njima mogao biti znatno bolji, ukoliko bi roditelji bili saradljivi.
Jedan dan, majka je Mikija dovela u vrtić. Već dok mu je izuvala patike i obuvala patofne, Miki je bio vidno uznemiren. Govorio joj je da ne želi da ostane u vrtiću. Mama ga je gledala i govorila da niko ne voli da dolazi u vrtić i da je to normalno. Obećavala mu je da će doći vrlo brzo, da će se njih dvoje iskrasti i otići na kolače. Miki je uzbuđeno klimao glavom. Kada ga je majka obula, poljubila ga je i snažno zagrlila. U tom momentu Miki je počeo da plače i ponavlja da hoće da ide kući. Njihov zagrljaj je trajao dugo. Majka je ponavljala da će se vratiti po njega i da zna da mu je teško da tu ostane, ali mora. Nakon nekog vremena, majka iznervirano podiže Mikija i “ubacuje” ga u sobu.
Kada je ušao u sobu, Miki je nastavio da plače. Seo je u ugao sobe, na klupicu i neutešno plakao. Vaspitačica mu je  prišla i pokušala da ga uteši, prvo fizičkim kontaktom (mazila ga je po glavi), a posle rečima da će se mama vratiti po njega i da će mu u vrtiću bili lepo. Miki odbija svaki fizički kontakt sa vaspitačicama, pa se izmigoljio i pomerio na drugu klupu. Vaspitačica ga poziva da se pridruži drugoj deci u igri sa kockama i pokazuje na nove kocke koje su juče stigle u vrtić- “Hoćeš li zajedno da ih pogledamo?”. Miki prestaje da plače, za trenutak gleda u kocke, a nakon toga okreće glavu od vaspitačice i izbegava dalji kontakt. Vaspitačica prilazi deci koja se igraju i donosi nove kocke. Kaže: hajde da gradimo zajedno naše selo? Koje sve zgrade postoje u našem selu? (Deca navode biblioteku, zgradu opštine..i niz drugih). Vaspitačica zatim pita šta još ima u selu, kuda hodaju pešaci, a kuda kola, šta sve ima na putevima i uz put, gde se deca igraju, gde se prave izleti i slično..Deca učestvuju navodeći razne primere objekata i prostora u mestu. Vaspitačica ih motiviše da sagrade od kocaka to sve što su pričali. Neka deca traže da prave put i crtaju znake na putu, i vaspitačica im vadi hamer pa seda sa njima da secka. Sve vreme pohvaljuje njihovo učešće i podržava njihov rad.
Za sve to vreme, Miki sedi na klupi i gleda u decu. Vaspitačica ga poziva da se pridruži i pita ga: sa kojom decom bi da radiš- sa graditeljima kuća, ili graditeljima puta? Miki kaže: ja bih da pravim cirkus od kolaža. Vaspitačica kaže: Ali cirkus ne postoji u našem selu. Miki kaže: Ali može da dođe. Neka pravimo kao da je danas došao cirkus. Vaspitačica se smeje i pita drugu decu: Drugari šta mislite da u naše selo, kad ga sazidamo dođe cirkus? To je Mikijev predlog. Deca se javljaju da kažu kada su i gde videla cirkus. Vaspitačica podržava razgovor, a zatim proverava: Onda, čini nam se da je to dobra ideja? Deca potvrdno odgovaraju. Vaspitačica pita: A sa kim bi da radiš? Miki kaže da bi da radi sam. Vaspitačica kaže: Pravljenje cirkusa je veliki zadatak, ne možeš sam da uradiš to. Vidiš da svi radimo zajedno. Miki kaže: Ako ne mogu sam, ni neću. Vaspitačica se okreće deci i kaže: Ništa od cirkusa danas, ipak.
Miki nastavlja da sedi sam. Jedna devojčica, iz tima graditelja, mu priđe noseći medveda na kog je „nabasala“ među kockama. Kaže mu: Evo ti ako budeš pravio cirkus. Vaspitačica ne komentariše. Miki uzme medveda i nastavi da sedi na klupici.



